दोस्त बोला- जगाया तो उठा नहीं, सर बोले- लगता है मर गया, चलो अस्पताल में छोड़ देते हैं
Bihar Saharsa LKG Student Death Case;  Saharsa School Principal Kills Student For Not Doing Homework बिहार के सहरसा में एक 7 साल के बच्चे आदित्य को स्कूल संचालक ने इतना पीटा कि उसकी मौत हो गई। आदित्य बोधि पब्लिक स्कूल में LKG का छात्र था।
बिहार के सहरसा में एक 7 साल के बच्चे आदित्य को स्कूल संचालक ने इतना पीटा कि उसकी मौत हो गई। आदित्य बोधि पब्लिक स्कूल में LKG का छात्र था। स्कूल के हॉस्टल में रह रहे आदित्य के दोस्त शिवम ने बताया कि होमवर्क नहीं करने पर सर ने उसे बुधवार को स्टिक से खूब पीटा था।
शिवम ने बताया कि आदित्य शाम को खाना खाने के बाद सोने चला गया था। सुबह जब मैं उसे ब्रश करने के लिए उठाने गया तो उसका शरीर अकड़ गया था। हम उसे गोद में उठाकर सर के पास ले गए। सर ने कहा कि लगता है मर गया। चलो, इसे अस्पताल में छोड़ देते हैं।
बच्चे की मौत के बाद से संचालक सुजीत कुमार फरार है। पुलिस ने शव का पोस्टमार्टम करवाकर परिजनों को सौंप दिया है। मामला जिले के सिमरी बख्तियारपुर थाने के हुसैन चक इलाके का है।
पूरी खबर पढ़ने से पहले पोल में हिस्सा लेकर अपनी राय दीजिए..
छात्र की मौत की खबर आरोपी शिक्षक को सुबह उस समय मिली, जब आदित्य के बगल में सो रहा चौथी क्लास में पढ़ने वाला शिवम कुमार उसे जगाने गया। आदित्य के शरीर में किसी तरह की हलचल नहीं देखने पर शिक्षक सुजीत कुमार को सारी बातों की जानकारी दी।
इसके बाद स्कूल संचालक ने बच्चे के पिता को फोन कर कहा कि आपका बच्चा बेहोश हो गया है। अस्पताल ले जा रहे हैं, आकर देख लीजिए। पिता के पहुंचने से पहले ही अस्पताल में डॉक्टर ने बच्चे को मृत घोषित कर दिया था।
अब जानिए डॉक्टर ने क्या कहा 
अस्पताल में मौजूद डॉ. दिनेश कुमार ने बताया कि मेरे नर्सिंग होम आने से पहले ही बच्चे की मौत हो चुकी थी। मेरे क्लिनिक पर मृत अवस्था में बच्चे को लाया गया था।
मौत कैसे हुई इस पर उन्होंने बताया कि पोस्टमार्टम रिपोर्ट आने के बाद ही पता चल पाएगा कि किस कारण से बच्चे की मौत हुई है। वैसे बच्चे के शरीर पर चोट का कोई निशान नहीं था। हो सकता है हार्ट अटैक से भी मौत हुई हो।
होमवर्क याद नहीं करने पर पीटा 
शिवम के अनुसार बच्चे को दिन में शिक्षक ने लकड़ी की स्टिक से जमकर पीटा था। यह पूछने पर कि क्यों पिटाई की गई। शिवम ने कहा कि मास्टर साहब हमेशा कुछ न कुछ होमवर्क याद करने के लिए दे देते थे।
उतना छोटा बच्चा भारी-भारी सवाल को याद नहीं कर पाता था। इस कारण उसकी अक्सर पिटाई होती थी। हम लोग भी डरे सहमे रहते थे। कुछ बोलने पर हम लोगों की भी पिटाई होती है।
पिटाई से आदित्य के पूरे शरीर में सूजन हो गई थी- सोनू
आदित्य के साथ हॉस्टल में रह रहे छठी के छात्र सोनू कुमार ने बताया कि सर ने कुछ याद करने के लिए दिया था। आदित्य होमवर्क याद नहीं कर पाया तो सागवान की छड़ी से सर ने उसे बहुत मारा, जिससे उसका शरीर सूज गया था। सोनू के अनुसार लगातार दो दिनों तक उसकी बेरहमी से पिटाई की जाती रही। रात में वह सो गया, लेकिन सुबह मरा हुआ पाया गया।
होली पर आखिरी बार आदित्य से मिला था परिवार 
आदित्य के पिता प्रकाश यादव ने बताया कि वो होली पर घर आया था। 14 मार्च को उसके मामा ने हॉस्टल पहुंचाया था। हॉस्टल जाने के बाद आदित्य से ठीक से बातचीत भी नहीं हुई थी। गुरुवार को अचानक स्कूल के संचालक ने फोन किया कि बच्चा बेहोश हो गया है। मैं इसे लेकर अस्पताल जा रहा हूं। हम लोग जब प्राइवेट क्लिनिक पहुंचे तो मेरा बेटा मरा हुआ था और सुजीत फरार था।
उसके बाद हमने सदर थाना को सूचना दी। तब पुलिस आई और बच्चे को पोस्टमार्टम के लिए ले गई। मामले को लेकर ASI ब्रजेश चौहान ने बताया कि पिता प्रकाश कुमार ने सदर थाना में शिकायत दर्ज कराई है। जांच कर आगे की कार्रवाई की जाएगी।
जानिए आरोपी ने क्या कहा 
संचालक सुजीत कुमार ने दैनिक भास्कर को फोन पर बताया कि रोजाना की तरह बच्चा खाना खाकर सो गया था। सुबह उसके नहीं उठने पर शक हुआ। इसके बाद हम उसे गांव के ही झोलाछाप डॉक्टर शंभू के पास ले गए, जहां से बेहतर इलाज के लिए बच्चे को सहरसा रेफर किया गया। सहरसा के आशा नर्सिंग होम में इलाज के दौरान उसकी मौत हो गई।
10 दिन पहले हॉस्टल आया था
आदित्य सिमरी बख्तियारपुर थाना क्षेत्र के बोधि पब्लिक स्कूल, हुसैन चक के हॉस्टल में रहकर पढ़ाई करता था। वह LKG में पढ़ता था। आदित्य होली पर घर आया था। उसके बाद 10 दिन पहले ही हॉस्टल लौटा था। आदित्य मधेपुरा के म्हेशुआ टोला वरमोतर वार्ड नं 7 का रहने वाला था।
स्कूल में बच्चों के साथ पढ़ाई के नाम पर हो रही बर्बरता से जुड़ी दूसरी खबरें भी पढ़िए
टीचर ने होमवर्क ना करने पर छात्र को पीटा, मौत:6 साल का छात्र स्कूल के बाहर बेहोश मिला, चेहरे पर सूजन थी
बिहार में एक टीचर ने होमवर्क ना करने पर छात्र को इतना पीटा कि उसकी मौत हो गई। यह मामला गया का है। 6 साल का बच्चा तीसरी क्लास में स्कूल के ही हॉस्टल में रहकर पढ़ाई कर रहा था। पुलिस के मुताबिक बुधवार को बच्चा स्कूल के गेट के बाहर गांव के ही एक व्यक्ति को बेसुध हालत में पड़ा मिला। उसका पूरा चेहरा सूजा हुआ था। उसकी नाक से खून बह रहा था। यूनिफॉर्म भी फटी हुई थी। अस्पताल ले जाने के दौरान उसकी मौत हो गई। पूरी खबर पढ़ने के लिए क्लिक करें।
8वीं के स्टूडेंट की मौत से पहले का VIDEO: जीडी गोयनका स्कूल की सीढ़ियों से आराम से उतरता दिखा छात्र, 8 मिनट बाद उठाकर लाए लोग
जीडी गोयनका पब्लिक स्कूल के 8वीं के छात्र कृष्ण प्रकाश (14) की 16 फरवरी को हुई संदिग्ध परिस्थिति में मौत मामले में एक CCTV फुटेज सामने आया है। इसमें कृष्ण दोपहर 2:52 बजे आराम से अन्य बच्चों के साथ स्कूल की सीढ़ियों से नीचे उतरता दिखता है। इस दौरान वो बिल्कुल सामान्य दिखता है। इसके ठीक 8 मिनट बाद कुछ बच्चे उसको बेहोशी की हालत में बस कॉरिडोर से उठाकर स्कूल में लाते हैं और फिर उसकी मौत हो जाती है।
इस 8 मिनट में ही कृष्ण की मौत का राज है, जो अब तक स्पष्ट नहीं हुआ है। इधर, उसके पिता प्रकाश चंद्र अपने बेटे की मौत को हत्या बता रहे हैं और विसरा रिपोर्ट में सल्फास की बात को सिरे से नकार रहे हैं। पूरी रिपोर्ट पढ़ने के लिए यहां क्लिक करें...
छात्र की मौत पर GD गोयनका स्कूल पर FIR, स्कूल के चेयरमैन का मोबाइल बंद
गया के GD गोयनका पब्लिक स्कूल के छात्र की संदेहास्पद मौत मामले में आज दोपहर बाद चाकंद थाने में FIR दर्ज कराई गई है। FIR स्कूल प्रबंधन के खिलाफ दर्ज कराया गया है। छात्र कृष्ण प्रकाश की मौत बुधवार की शाम घर लौटने के दौरान बस में बेहोश होने के बाद हो गई थी। अब इस मामले में पुलिस ने जांच-पड़ताल शुरू कर दी है। वहीं स्कूल के चेयरमैन रविंद्र सिंह का मोबाइल फोन अब बंद मिल रहा है।
चाकंद थाने के थानेदार मृत्युंजय कुमार के अनुसार छात्र के पिता चंद्र प्रकाश के आवेदन पर स्कूल प्रबंधन के खिलाफ हत्या संबंधी धाराओं (302 व अन्य) में FIR दर्ज किया गया है। जांच चल रही है। जांच के बाद लोग नामजद किए जाएंगे। साथ ही अन्य धाराएं भी जोड़ी जाएंगी। पूरी खबर पढ़ने के लिए यहां क्लिक करिए....
बच्चे को डंडे से मारा, लात-घूंसे बरसाए, VIDEO:पटना में कोचिंग टीचर की पिटाई से बच्चा बेहोश
पटना में एक टीचर ने 5 साल के छात्र को बेरहमी से पीटा। इसका वीडियो सामने आया है। कोचिंग क्लास में पढ़ाई ना करने पर शिक्षक ने बच्चे को पहले डंडे से मारा। मारते-मारते डंडा टूट गया तो उसे पलट कर दूसरी तरफ से मारा। इसके बाद लात-घूंसे भी बरसाए। पिटाई के दौरान बच्चा जमीन पर गिर गया, लेकिन टीचर का दिल नहीं पसीजा। वह उसे लात-घूंसे- थप्पड़ से लगातार पीटता रहा। इस दौरान बच्चा चीखता रहा और छोड़ने की मिन्नतें करता रहा, लेकिन टीचर नहीं माना, उसने इतना मारा कि बच्चा बेहोश हो गया। पूरी खबर पढ़ने के लिए यहां क्लिक करिए...
सीतामढ़ी में टीचर ने की बच्चे की पिटाई, FIR दर्ज:बचने के लिए हॉस्टल से भागा, अगले दिन फोरलेन पर भटकता मिला
सीतामढ़ी में एक टीचर ने स्कूल में बच्चे की बुरी तरह पिटाई की। टीचर की पिटाई से बचने के लिए बच्चा हॉस्टल से भाग गया। जिसके बाद स्कूल संचालक ने परिजनों को बच्चे के भागने की सूचना दी। जिसके बाद परिजन बच्चे की तलाश में जुटे, अगली सुबह बच्चा फोरलेन पर भटकता मिला। परिजनों से बच्चे ने आपबीती बताई। पूरी खबर पढ़ने के लिए यहां क्लिक करिए...